Topleerder landuit | Netwerk24
Deur Nielen De Klerk @Nielendk 22 Januarie 2020 06:02
Dalk sal daar iemand in Nieu-Seeland wees wat by Anika van Niekerk (18) Afrikaans wil leer wanneer sy daarheen trek.
Want dié toppresteerder weet duidelik baie van die taal.
Anika, van Stellenberg, is verlede week aangewys as die Wes-Kaap se toppresteerder in Afrikaans Huistaal met 98%.
“Ek is bietjie verras; ek het dit glad nie verwag nie,” sê sy.
Benewens hierdie prestasie het sy ook sewe onderskeidings gekry en tweede in haar matriekgroep by die Hoërskool Stellenberg geëindig. Haar gemiddelde is 90,8%.
Hierdie aspirant-dokter gaan vanjaar BSc Biomediese wetenskappe deur Unisa studeer terwyl haar gesin die proses finaliseer om Nieu-Seeland toe te trek.
Ten spyte van haar hoë punte het sy nie keuring vir medies gekry nie en hoop om hierdie droom daar te verwesenlik.
Sy sê harde werk is ’n groot rede vir haar sukses. “Ek dink min mense neem Afrikaans ernstig op,” sê sy. Sy het egter elke dag sedert die begin van die jaar daaraan gewerk. Sy het onder meer die voorgeskrewe boek Onderwêreld (deur Fanie Viljoen) en die drama Mis (deur Reza de Wet) herhaaldelik deurgelees en die gedigte basies uit haar kop geken. Sy het die bundel met taalnotas ook elke keer deurgewerk voordat sy ’n eksamen moes skryf. “Hulle sê mos ‘met herhaling kom vaslegging’.”
Sy het nie juis haar prestasie in Afrikaans gevier nie, maar toe sy haar uitslae kry, het haar ma, Annamarie, en suster, Lizelle (13), vir haar blomme gegee. Haar pa, Danie, ’n prokureur, is reeds in Nieu-Seeland.